Llíria participa en la trobada anual de les Ciutats Creatives de la Música
10 de abril de 2025

Llíria, com a membre de la Xarxa de Ciutats Creatives de la UNESCO en la modalitat de música, ha estat present en la trobada mundial que esta organització que ha celebrat al municipi italià de Pesaro.

L'Oficina UNESCO Llíria, amb el seu regidor delegat, Paco García, i la focal point local, Loles Merino, han participat, en representació del municipi, en este esdeveniment amb l'objectiu d'obrir nous ponts de col·laboració i internacionalització de la capital del Camp de Túria i els seus músics, tant amateurs com professionals.

A la reunió han assistit un total de 60 representants de 37 països pertanyents a la Xarxa UNESCO, on la música s'ha erigit en una oportunitat de diàleg internacional i punt de trobada de noves inspiracions per a la planificació futura.

“L'impuls de les indústries creatives i la col·laboració en projectes europeus que generen noves oportunitats han centrat part de les ponències, en les quals Llíria ha anunciat la preparació d'iniciatives d'EU-Creative, per a poder interactuar amb uns altres partners de la Xarxa, compartint els objectius de l'Agenda 2030, pal·liar la desigualtat social, i promoure xarxes de protecció per a la inclusió social, la igualtat de gènere i d'oportunitats”, ha explicat l'edil Paco García.

Igualment, el Clúster de Música ha presentat diversos projectes innovadors que poden servir com a guia per a orientar les línies mestres a seguir per part de les seues ciutats.

Col·laboracions Clúster de Música

El regidor responsable ha manifestat que Llíria, “en la línia de crear nous espais de col·laboració ha reafirmat el compromís amb la Xarxa i la necessitat de consolidar projectes locals cooperatius ja iniciats esta dècada que posen en valor els objectius de la UNESCO, com són la celebració del Dia Mundial de la Música Antiga a través del festival “eMe” (Early Músic of Edeta), com a estratègia de preservació del patrimoni històric; del Dia Mundial del Jazz a través d’El DesenJazz, com a vehicle per al diàleg entre els pobles; i del Dia Internacional de la Música amb el LLUM Fest, festival de músiques del món que aposta per la diversitat cultural”.

“De la mateixa manera, els grans esdeveniments musicals de Llíria com són el Festival de Bandes o el Concurs de Direcció, els concerts de grups valencians i el TUMU (Turia Music Festival), representen exitoses iniciatives que servixen per a impulsar la projecció musical de la localitat i el foment del turisme cultural”.

Gira asiàtica 2025 

D'altra banda, amb motiu de la internacionalització i cooperació musical, Paco García ha anunciat que, este pròxim estiu, un quintet de jóvens músics de la localitat edetana participarà en el Festival Joy Dancing Pequín, i se celebraran dos concerts a la ciutat xinesa de Huadong, en el districte de Pinggu, on es troba el major fabricant mundial d'instruments de corda i és un municipi agermanat amb Llíria.